คือว่าเป็นไข้หลายวันเเล้วค่ะ เพิ่งไปเจาะเลือดมาก็บอกว่าไม่มีอะไรผิดปกติ ยังไอตอนนอนด้วยค่ะ ไข้นี้รักษาได้ไหมคะ
สวัสดีค่ะ หากมีไข้ คือวัดอุณหภูมิร่างกายทางปากได้มากกว่า 37 องศาเซลเซียส ก็จะเกิดจากสาเหตุได้หลายอย่าง แบ่งคร่าวๆ ออกเป็น1. เกิดจากการติดเชื้อไวรัส เช่น ไข้หวัด ไข้หวัดใหญ่ ไข้เลือดออก ไข้ออกผื่นชนิดต่างๆ อาหารเป็นพิษจากเชื้อไวรัส เป็นต้น2. เกิดจากการติดเชื้อแบคทีเรีย เช่น คอหอยอักเสบ ทอนซิลอักเสบ ไข้มาลาเรีย อาหารเป็นพิษจากเชื้อแบคทีเรีย กรวยไตอักเสบ แผลติดเชื้อตามผิวหนัง ติดเชื้อวัณโรค ไข้ไทฟอยด์ ติดเชื้อ HIV โรคเมลิออยโดสิส โรคไข้รากสาดชนิดต่างๆ เป็นต้น3. จากโรคที่ไม่ได้เกิดจากการติดเชื้อ เช่น โรคภูมิแพ้ตนเอง โรคข้ออักเสบรูมาตอยด์ โรคมะเร็ง เป็นต้นทั้งนี้ หากยังไม่มีอาการอื่นๆ ปรากฏร่วม นอกจากแค่อาการไอตอนนอน แนะนำควรสังเกตอาการไปก่อน ว่าจะมีอาการอื่นๆ เพิ่มหรือไม่ ในเบื้องต้น ควรเช็ดตัวลดไข้บ่อยๆ ดื่มน้ำเปล่ามากๆ แต่น้ำต้องไม่เย็น หลีกเลี่ยงการโดนลมหรืออยู่ในที่มีอากาศเย็น พักผ่อนเยอะๆ และทานยาลดไข้ คือ พาราเซตามอล ยังไม่แนะนำให้ทานยาลดไข้ในกลุ่มอื่นๆ เพราะอาจเกิดผลข้างเคียงหรือภาวะแทรกซ้อนได้ แต่หากไข้ยังคงเป็นต่อเนื่องอีกหลายวัน หรือเริ่มมีอาการผิดปกติอื่นๆ ก็ควรกลับไปพบแพทย์เพื่อตรวจเพิ่มเติม หาสาเหตุต่อไปค่ะ